## Odluka Ustavnog suda Republike Hrvatske broj U-II-681/1966. od 30. listopada 1996.

### NN 94/1996 (8.11.1996.), Odluka Ustavnog suda Republike Hrvatske broj U-II-681/1966. od 30. listopada 1996.

# USTAVNI SUD REPUBLIKE HRVATSKE

Ustavni sud Republike Hrvatske u sastavu Jadranko Crnić predsjednik
Suda, te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac, Milan Vuković i Mladen Žuvela, odlučujući
o suglasnosti propisa sa zakonom i Ustavom, na sjednici održanoj dana 30.
listopada 1996. godine, donio je

## **ODLUKU**

1. Pokreće se postupak za ocjenu suglasnosti sa zakonom Odluke o usklađivanju
doplatka za djecu i cenzusa prihoda kao uvjeta za stjecanje prava na doplatak
za djecu u godini 1996. ("Narodne novine", broj 26/96), koju je donio Republički
fond mirovinskog i invalidskog osiguranja radnika Hrvatske u dijelu II.
"Usklađivanje doplatka za djecu u godini 1996. s kretanjem troškova života
u protekloj godini", te u dijelu III. "Usklađivanje doplatka za djecu korisnicima
koji pravo ostvaruju prema Zakonu o pravima hrvatskih branitelja iz domovinskog
rata",

te se Odluka u navedenim dijelovima ukida.

II. Ova odluka objavit će se u "Narodnim novinama".

Obrazloženje

Rješenjem ovog Suda od 15. svibnja 1996. godine, broj: U-II-439/94 i
U-II-318/95 pokrenut je postupak za ocjenu suglasnosti s Ustavom i zakonom
Odluke o usklađivanju doplatka za djecu i cenzusa prihoda kao uvjeta za
stjecanje prava na doplatak za djecu u godini 1994. ("Narodne novine",
broj 26/94) i Odluke o usklađivanju doplatka za djecu i cenzusa prihoda
kao uvjeta za stjecanje prava na doplatak za djecu u godini 1995. ("Narodne
novine", broj 22/95), koje je obje donesao Republički fond mirovinskog
i invalidskog osiguranja radnika Hrvatske. Taj postupak je u tijeku, glede
usklađenosti sa zakonom ovih odluka donijet će se zasebna odluka.

Republički fond mirovinskog i invalidskog osiguranja radnika Hrvatske
donio je u međuvremenu, Odluku navedenu u točki I. izreke ove Odluke kojom
je cenzus prihoda kao uvjeta za stjecanje prava na doplatak za djecu, usklađen
s rastom prosječnih plaća u Republici u 1995. godini. Istom Odlukom svote
doplatka za djecu u 1996. godini, kako je utvrđeno u njenim dijelovima
II. i III. čiji su nazivi navedeni u izreci, ostaju jednake kao u 1995.
godini, s time da će se usklađivanje obaviti naknadno posebnom odlukom.
Unatoč tome ovi dijelovi nose naslove iz kojih bi proizlazilo da je usklađivanje
izvršeno. Stoga je Ustavni sud Republike Hrvatske temeljem odredbi članka
15. stavka 2. Ustavnog zakona o Ustavnom sudu Republike Hrvatske ("Narodne
novine", broj 13/91) sam pokrenuo postupak za ocjenu tih dijelova odluka
iz izreke.

Odredbama članka 46. stavak 1. Zakona o doplatku za djecu ("Narodne
novine", broj 44/77, 52/85, 8/90, 40/90, 58/90 i 26/93) propisano je da
se na početku svake kalendarske godine razmjerno porastu prosječnog osobnog
dohotka zaposlenih u prethodnoj godini u Republici usklađuje visina cenzusa
prihoda kao jednog od uvjeta za stjecanje prava na doplatak za djecu. Daljnjim
odredbama istoga stavka propisano je da se iznos doplatka za djecu usklađuje
srazmjerno porastu prosječnih troškova života u protekloj godini u Republici.

Odredbama članka 12. Zakona o pravima branitelja iz domovinskog rata
("Narodne novine", broj 2/94, 52/94 i 36/95), utvrđeno je da djeci poginulog,
zatočenog ili nestalog hrvatskog branitelja i djeci hrvatskih ratnih vojnih
invalida domovinskog rata pripada doplatak u najvišoj predviđenoj svoti.

Dijelovima Odluke iz točke I. izreke ove Odluke, koji su dijelovi u
toj točki izreke naznačeni, svote doplatka za djecu u odnosu na svote doplatka
za djecu iz 1995. godine nisu mijenjane za 1996. godinu, te su utvrđene
u istim svotama kao i za 1995. godinu.

Prema priopćenju Državnog zavoda za statistiku od 5. siječnja 1996.
godine, rast troškova života u 1995. godini prema istim troškovima u 1994.
godini iznosio je 4%.

Proizlazi da svote doplatka za djecu navedene u dijelovima Odluke iz
točke I. izreke ove Odluke nisu usklađene s rastom prosječnih troškova
života u 1995. godini, te stoga nisu u skladu sa rečenom odredbom članka
46. stavak 1. Zakona o doplatku za djecu. Odgoda usklađenja navedena u
stavku 3. točka, 4. dijela II. Odluke iz točke I. izreke ove Odluke nije
utemeljena na zakonu, budući da se prema navedenim odredbama članka 46.
Zakona o doplatku za djecu usklađivanje obavlja kako glede cenzusa tako
i glede visine svote doplatka za djecu početkom kalendarske godine. Republički
fond mirovinskog i invalidskog osiguranja radnika Hrvatske je uskladio
samo visinu cenzusa prihoda s rastom prosječnih plaća, ali ne i visinu
svota doplatka za djecu s rastom prosječnih troškova života. Istodobno
nije usklađena niti svota dječjeg doplatka za djecu korisnika koji pravo
ostvaruju prema Zakonu o pravima hrvatskih branitelja iz domovinskog rata.

Zbog nesuglasnosti dijelova Odluke iz točke I. izreke ove Odluke, koji
su u istoj navedeni, s odredbama članka 46. Zakona o doplatku za djecu
i članka 12. Zakona o pravima hrvatskih branitelja iz domovinskog rata,
trebalo je po pokretanju postupka, temeljem odredbi članka 22. stavak 1.
Ustavnog zakona o Ustavnom sudu Republike Hrvatske, navedene dijelove Odluke
i točke I. izreke ukinuti, kako bi Republički fond mirovinskog i invalid-
skog osiguranja radnika Hrvatske mogao izvršiti usklađivanje svota doplatka
za djecu sukladno odredbama članka 46. Zakona o doplatku za djecu i članka
12. Zakona o pravima hrvatskih branitelja iz domovinskog rata.

Dio Odluke o objavljivanju iste u "Narodnim novinama" temelji se na
odredbi članka 20. stavak 1. Ustavnog zakona o Ustavnom sudu Republike
Hrvatske.

Broj: U-II-681/1996.
Zagreb, 30. listopada 1996.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 94/1996-1875